Laulajan laulu
En, enhän muuta ma tahdokaan
 kuin laulaa, laulaa, niin laulaa.
 Kun laulut mun helkkyvät rinnassain
 ja pyrkivät pitkin kaulaa.

 Mitä voin minä sille, jos maailma
 vain mulle se virsinä helkkää,
 ja rytmejä on ilot ihmisten
 ja surut on sointua pelkkää.

 Ja minkä mä taidan, jos elämä tää
 vain mulle on suuri runo,
 mihin saimme me Luojalta langat vain
 ja Luojalta käskyn: puno!

Eino Leino